OBH 2563/1996.
Az állampolgári jogok országgyűlési biztosának jelentése
Előadó: dr. Horváth Judit

Az eljárás megindulása

K. M. m.-i lakos panasszal fordult az állampolgári jogok országgyűlési biztosához 1996. február 27-én. Panaszában sérelmezte, hogy névváltoztatás iránti kérelme, melyet 1995. május 18-a után nyújtott  be a helyi polgármesteri hivatalba, még  1996. január 31-én sem érkezett meg a Belügyminisztériumba. Az ügyben 1997. április 8-án - az Alkotmány 2.§ (1) bekezdésében foglalt jogbiztonság elve megsértésének alapos gyanúja miatt indítottam vizsgálatot.

A vizsgálat megállapításai

Telefonon megkerestem M. polgármesterét, aki tájékoztatott arról, hogy  K. M. ügye időközben megoldódott. Névváltoztatását engedélyezték, új nevét már az anyakönyvbe is bejegyezték. Új neve G. R. G. lett. Ezt a polgármester 1997. április 17-én kelt levelében is megerősítette.
Bár az adott körülmények, a jogbiztonság elvének megsértését valószínűsítették, de az időközben megtett intézkedésekkel az alkotmányos visszásságot orvosolták. Ezért az ügyben az 1993. évi LIX. tv. 20. §-a alapján ajánlást nem teszek.

Budapest,1997. április 

Dr. Gönczöl Katalin